Resumé

Konsekvensanalyse af et forslag til forordning om ændring af forordning (EU) 2015/760 om europæiske langsigtede investeringsfonde

A. Behov for handling

Hvorfor? Hvad er problemstillingen?

Problemet for ELTIF'ers lovgivningsmæssige ramme er lav udbredelse. ELTIF-branchen er relativt lille og er koncentreret i kun fire medlemsstater. Der er et uudnyttet potentiale i at etablere en yderligere kanal til mobilisering af kapital til finansiering af langsigtede projekter. Dette påvirker projektejere, virksomheder og SMV'er, investorer og ELTIF-forvaltere negativt og hæmmer forfølgelsen af målene for kapitalmarkedsunionen om at etablere mere forskelligartede kilder til langsigtet finansiering i Europa.

Hvilke resultater forventes der af initiativet?

Hovedformålet med dette initiativ er at hjælpe ELTIF-markedet med at nå et tilstrækkeligt stort omfang til at opnå de tilsigtede fordele for EU's økonomi og for de europæiske investorer i det oprindelige forslag.

Hvad er merværdien ved at handle på EU-plan?

ELTIF-forordningens mål kan ikke i tilstrækkelig grad opfyldes af medlemsstaterne alene. På grund af målenes omfang og virkninger kan de bedre nås på EU-plan. I overensstemmelse med nærheds- og proportionalitetsprincippet går ELTIF-forordningen ikke videre, end hvad der er nødvendigt for at nå disse mål.

B. Løsninger

Hvilke lovgivningsmæssige og ikkelovgivningsmæssige løsninger er overvejet? Foretrækkes en bestemt løsning frem for andre?

ELTIF-reguleringsrammen indeholder detaljerede fondsregler om investerbare aktiver og investeringer, diversificering og porteføljesammensætning, gearingsgrænser og markedsføring. Dette initiativ undersøger og identificerer foretrukne løsninger på følgende områder: vedtagelse af lempeligere fondsregler for professionelle ELTIF'er, fjernelse af begrænsninger for investorers adgang til ELTIF'er, oprettelse af en valgfri likviditetsvinduesmekanisme og fokusering på alt for restriktive fondsregler, der begrænser det/de tilgængelige investeringsunivers, fondsstrukturer og investeringsstrategier uforholdsmæssigt.

Hvem støtter hvilken løsning?

Interessenterne er kritiske over for de alt for restriktive regler for ELTIF'er og støtter et udvidet omfang af investerbare aktiver og investeringer, lempelsen af reglerne om fondsstrukturering og forfølgelsen af mere forskelligartede investeringsstrategier. Markedsdeltagerne går også ind for at mindske hindringerne for detailinvestorers adgang, samtidig med at der fastsættes tilstrækkelige garantier for investorbeskyttelse.

C. Den foretrukne løsnings virkninger

Hvilke fordele er der ved den foretrukne løsning?

Forslaget har til formål at gøre ELTIF'er mere attraktive for forvaltere og investorer. Forvalterne vil kunne skræddersy ELTIF'ernes strukturer til de investeringsstrategier, der opfylder investorernes behov, og opnå omkostningseffektivitet. Investorerne vil være i stand til at opfylde deres langsigtede opsparings- og investeringsbehov. Det øgede antal investorer vil gøre det muligt for fondene at opskalere deres størrelse og opnå stordriftsfordele. Fjernelse af overlappende procedurer og ufleksible fondsregler vil reducere omkostningerne for ELTIF-forvaltere. De foreslåede ændringer vil gøre ELTIF'erne bedre rustet til at nå de oprindelige mål om at indføre en ny kilde til langsigtet finansiering i Europa.

Hvilke omkostninger er der ved den foretrukne løsning?

Der forventes ingen væsentlige negative økonomiske, sociale eller miljømæssige virkninger eller omkostninger. Potentielle omkostningsvirkninger for investorer, ELTIF'er og deres forvaltere og for de kompetente nationale myndigheder vil være ubetydelige.

Hvordan påvirker den foretrukne løsning virksomhederne, herunder de små og mellemstore virksomheder og mikrovirksomhederne?

Revisionen forventes at have positive indirekte virkninger for finansieringen af SMV'er og virksomheder, social infrastruktur og transportinfrastruktur og langsigtede projekter, der bidrager til miljømæssige eller sociale mål såsom ren energi.

Vil den foretrukne løsning få væsentlige virkninger for de nationale budgetter og myndigheder?

Der forventes ingen væsentlige virkninger.

Vil den foretrukne løsning få andre væsentlige virkninger?

En forøgelse af ELTIF'ers antal og størrelse kan også kanalisere kapital til langsigtede projekter, der fokuserer på miljømæssige eller sociale mål, såsom ren energi, boliginfrastruktur eller -faciliteter.

D. Opfølgning

Hvornår vil foranstaltningen blive taget op til fornyet overvejelse?